CELEX: 52013PC0720
Language: fi
Date: 2013-10-23
Title: Ehdotus NEUVOSTON PÄÄTÖS Maailman kauppajärjestön ministerikokouksessa esitettävästä Euroopan unionin kannasta Jemenin tasavallan liittymiseen Maailman kauppajärjestöön

|
			
		
		
		52013PC0720
		
			Ehdotus NEUVOSTON PÄÄTÖS Maailman kauppajärjestön ministerikokouksessa esitettävästä Euroopan unionin kannasta Jemenin tasavallan liittymiseen Maailman kauppajärjestöön /* COM/2013/0720 final - 2013/0342 (NLE) */
			
				
		
		
			
			   	PERUSTELUT
I JOHDANTO
Maailman kauppajärjestön WTO:n jäsenten ja
Jemenin tasavallan väliset neuvottelut Jemenin jäsenyyttä koskevista ehdoista
ovat loppuvaiheessaan. Tätä ovat edeltäneet 13 vuotta kestäneet neuvottelut,
jotka aloitettiin Jemenin jätettyä WTO:n jäsenyyshakemuksen vuonna 2000.
Jemenin liittymishakemus on tutkittu WTO:n yleisneuvoston vähiten kehittyneiden
maiden jäseneksi liittymisestä antamien suuntaviivojen mukaisesti. Nyt on
annettava neuvoston päätös, jossa hyväksytään Jemenin WTO:hon liittymisen
ehdot, ennen kuin EU voi virallisesti tukea tätä hyväksymistä WTO:ssa.
Seuraavassa esitetään lyhyt kuvaus
liittymisehdoista.
II LYHYT KUVAUS JEMENIN WTO-JÄSENYYTTÄ
KOSKEVISTA EHDOISTA ALOITTAIN
Sitoumusten toteuttamisjärjestys
Tavarat
Keskimääräinen lopullinen sidottu tulli (FBR)
Jemenin tasavallan liittymisohjelmassa on 22,2 prosenttia.
26,2 prosentin keskimääräinen lopullinen
sidottu tulli maataloustuotteille on hieman korkeampi kuin teollisuustuotteiden
20,1 prosentin vastaava tulli. Maatalouden enimmäistullit ovat myös korkeammat
(enintään 100 prosenttia joidenkin maataloustuotteiden kohdalla verrattuna
teollisuustuotteiden osalta havaittuun enintään 40 prosenttiin).
Jemen panee lopulliset sidotut tullit
täytäntöön liittymispäivästä lähtien.
Nämä tullien
keskimääräiset tasot ovat varsin kohtuullisia, kun otetaan huomioon Jemenin
kuuluminen vähiten kehittyneiden maiden joukkoon ja sen talouden pienuus ja
haavoittuvuus. EU:n käytäntönä on vähiten kehittyneiden maiden tapauksessa
aiemmin ollut hyväksyä vastaavankokoisten talouksien osalta tällaiset tullien
tasot kohtuullisina.
Teollisuustuotteet 
–              
Muiden kuin maataloustuotteiden keskimääräinen
lopullinen sidottu tulli on 20,1 prosenttia.
–              
Korkeimmat keskimääräiset tullit eli noin 27
prosenttia ovat todettavissa huonekalu- ja jalkinesektoreilla.
–              
Alhaisimmat keskimääräiset tullit (noin 10
prosenttia) liittyvät tietotekniikkatuotteisiin.
–              
Suurimmat enimmäistullit ovat 40 prosenttia
(sementti ja tietyt jalostetut kalat) ja 43 prosenttia (suurin osa kalastustuotteista
ja jalostetuista kalastustuotteista).
Maataloustuotteet 
–              
Maataloustuotteiden keskimääräinen lopullinen
sidottu tulli on 26,2 prosenttia.
–              
Suurimmat enimmäistullit maataloudessa ovat tupakan
ja kahvin tullit (100 prosenttia).
Palvelut 
Jemenin luettelo erityisistä
palvelusitoumuksista on tyydyttävä, kun otetaan huomioon maan kuuluminen
vähiten kehittyneiden maiden joukkoon. Jemen tekee markkinoille pääsyä ja
kansallista kohtelua koskevia sitoumuksia useilla palvelusektoreilla, joihin
kuuluvat asiantuntija-, tietokone- ja muut liike-elämän palvelut,
viestintäpalvelut (kuriiripalvelut ja televiestintä), rakennusalan palvelut,
jakelupalvelut, yksityiset koulutuspalvelut, ympäristöalan palvelut,
rahoituspalvelut (vakuutukset ja pankkitoiminta), yksityiset terveyteen
liittyvät palvelut sekä matkailu- ja liikennealan palvelut (meri- ja
rautatieliikenne).
Pöytäkirjaan sisältyvät sitoumukset
Jäsenyysvalmistelujen lopullisessa
monenkeskisessä vaiheessa WTO:n jäsenet pyrkivät yhdessä varmistamaan
kaupankäyntiin liittyvien Jemenin lakien ja instituutioiden periaatteellisen
yhteensopivuuden WTO:n sääntöjen ja sopimusten kanssa sisällyttämällä ne
liittymisestä tehtyyn pöytäkirjaan ja työryhmän raporttiin. 
Siirtymäkausia pyydettiin useilla aloilla,
joista seuraavat ovat erityisen merkittäviä EU:n kannalta:
Kaupankäyntioikeudet: Jemen vahvisti, että se myöntää kaikille WTO:n jäseneen kuuluville
luonnollisille tai oikeushenkilöille – riippumatta siitä, ovatko ne fyysisesti
sijoittautuneet Jemeniin tai onko niillä siellä investointeja – viimeistään 31.
joulukuuta 2014 oikeuden toimia virallisena maahantuojana niiden tuotteiden
osalta, joita on sallittua tuoda Jemeniin. Tällaisen kaupankäynnin yhteydessä
perittäviin kaikkiin maksuihin ja veroihin liittyvät Jemenin lait ja määräykset
ovat täysin sen WTO-velvoitteiden mukaiset.
Jemen myöntää samojen määräaikojen mukaisesti kaupankäyntioikeudet syrjintää
harjoittamatta ja ilman harkintavaltaa WTO:n sopimusten mukaisesti. Kaikki
vaatimukset kaupparekisteriin rekisteröitymisestä tai kaupankäyntioikeuksien
anomisesta palvelevat vain tullin ja verotuksen tarpeita eivätkä vaadi Jemeniin
investoimista.
Muut tullit ja maksut: Jemen sitoutui sitomaan muut vuoden 1994 GATT-sopimuksen II artiklan
1 b) kohdassa tarkoitetut tullit ja maksut 0,25 prosentin tasolle. Viimeistään
4 vuoden kuluttua jäsenyyden toteutumisesta näiden muiden sidottujen tullien ja
maksujen olisi oltava 0-tasolla Jemenin myönnytysluettelon mukaisesti. 
Maksut suoritetuista palveluista: Vaatimus siitä, että alkuperätodistukset ja Jemeniin tuontia koskevat
laskut on hyväksyttävä tai vahvistettava notaarilla Jemenin konsulaateissa
ulkomailla, lakkaa olemasta voimassa viimeistään 1. tammikuuta 2017.
Tullausarvon määrittäminen: Jemenin lainsäädännön ja täytäntöönpanosäädösten on oltava
tullausarvon määrittämistä koskevan sopimuksen mukaiset liittymispäivään
mennessä. Jemen panee sopimuksen asteittain täytäntöön työryhmän raportissa
esitetyn toimintasuunnitelman mukaisesti ja soveltaa 31. joulukuuta 2016
lähtien täysimääräisesti tullausarvon määrittämistä koskevia WTO:n säännöksiä,
mukaan lukien GATT 1994 ‑sopimuksen VII artiklan soveltamisesta tehty
WTO:n sopimus ja liite I (tulkintaan liittyvät huomautukset). Jemen on
vahvistanut, että siirtymäkauden aikana Jemen varmistaa, että sen voimassa
olevan lainsäädännön mukaisia määräyksiä ja muita siirtymäkaudella tullausarvon
määrittämisen osalta täytäntöönpantuja määräyksiä sovelletaan syrjintää
harjoittamatta kaikkeen tuontiin. 
Terveys- ja kasvinsuojelutoimet: Jemenille myönnetään 31. joulukuuta 2016 saakka jatkuva siirtymäkausi
terveys- ja kasvinsuojelutoimista tehdyn sopimuksen täysimääräisen
täytäntöönpanon osalta, kuten työryhmän raporttiin sisältyvässä
toimintasuunnitelmassa esitetään.
Kaupan tekniset esteet: Jemenin on pantava täysimääräisesti täytäntöön sopimus kaupan
teknisistä esteistä 31. joulukuuta 2016 mennessä. Toimintasuunnitelma esitetään
työryhmän raportissa.
Kauppaan liittyvät teollis- ja
tekijänoikeudet (TRIPS-sopimus): TRIPS-sopimus on
pantava kokonaisuudessaan täytäntöön vuoden 2016 loppuun mennessä (lukuun
ottamatta TRIPS-sopimusta ja kansanterveyttä koskevan päätöksen (WT/l/641)
soveltamisalaan kuuluvaa lääkkeiden patenttisuojaa).
III SUOSITUS
Toimittaessaan Jemenin tasavallan WTO:hon
liittymistä koskevat ehdot neuvostolle hyväksyttäväksi komissio katsoo, että
ehtoihin sisältyy tasapainoinen ja samalla kunnianhimoinen markkinoiden
avaamiseen liittyvien sitoumusten kokonaisuus, joka hyödyttää merkittävästi
sekä Jemeniä että sen kauppakumppaneita WTO:ssa.
2013/0342 (NLE)
Ehdotus
NEUVOSTON PÄÄTÖS
Maailman kauppajärjestön ministerikokouksessa
esitettävästä Euroopan unionin kannasta Jemenin tasavallan liittymiseen
Maailman kauppajärjestöön
EUROOPAN UNIONIN NEUVOSTO, joka
ottaa huomioon Euroopan unionin toiminnasta
tehdyn sopimuksen ja erityisesti sen 91 artiklan, 100 artiklan 2 kohdan
sekä 207 artiklan 4 kohdan ensimmäisen alakohdan yhdessä sen 218 artiklan 9
kohdan kanssa,
ottaa huomioon Euroopan komission ehdotuksen
sekä katsoo seuraavaa:
(1)       Jemenin tasavallan hallitus
esitti 12 päivänä huhtikuuta 2000 Maailman kauppajärjestön (WTO) perustamisesta
tehtyyn Marrakeshin sopimukseen liittymistä koskevan hakemuksen mainitun
sopimuksen XII artiklan mukaisesti.
(2)       Jemenin tasavallan
liittymistä käsittelevä työryhmä perustettiin 17 ja 19 päivänä heinäkuuta 2000,
jotta voitaisiin sopia liittymisehdoista, jotka sekä Jemenin tasavalta että
kaikki WTO:n jäsenet voisivat hyväksyä.
(3)       Komissio on neuvotellut
unionin puolesta kattavan kokonaisuuden Jemenin tasavallan tekemiä,
markkinoiden avaamiseen liittyviä sitoumuksia, jotka ovat unionin pyyntöjen
mukaisia.
(4)       Mainitut sitoumukset on nyt
sisällytetty Jemenin tasavallan liittymisestä WTO:hon tehtyyn pöytäkirjaan.
(5)       Liittymisellä WTO:hon
odotetaan olevan myönteinen ja kestävä vaikutus Jemenin tasavallan
talousuudistukseen ja kestävään kehitykseen.
(6)       Liittymisestä tehty
pöytäkirja olisi tämän vuoksi hyväksyttävä.
(7)       WTO:n perustamissopimuksen
XII artiklassa määrätään, että liittymisehdoista sovitaan liittyvän jäsenen ja
WTO:n kesken ja että WTO:n ministerikokous hyväksyy liittymisehdot WTO:n
puolesta.
(8)       Ministerikokouksessa
esitettävä unionin kanta on sen vuoksi tarpeen vahvistaa,
ON HYVÄKSYNYT TÄMÄN PÄÄTÖKSEN: 
1 artikla
Maailman kauppajärjestön ministerikokouksessa
esitettävänä Euroopan unionin kantana on, että Jemenin tasavallan liittyminen
WTO:hon hyväksytään.
2 artikla
Tämä päätös tulee voimaan päivänä, jona se
hyväksytään.
Tehty Brysselissä
                                                                       Neuvoston
puolesta
                                                                       Puheenjohtaja